
A Gérce környéki bazaltok kőzetzárványai.

A gércei tufagyűrű és a Hercseg-hegy a Kisalföld vulkanikus képződményei, melyek egyedülálló kutatási lehetőségekkel rendelkeznek. A képződményeket felépítő bazalt és bazalttufa kőzetzárványainak vizsgálata révén információkat nyerhetünk a terület geológiai fejlődéstörténetéről. Számos korábban működő kőbánya mellett egy 2013-ban nyitott és még ma is művelt bányában tárul fel előttünk a kőzet. Kutatásunk során főként ennek a bányának a mintáira fókuszáltunk, hiszen innen még nem történt kőzetleírás.
Fő gondolatunk az volt, hogy ezek a zárványok fő tulajdonságaikban azonosak lesznek a már korábban leírt, más Gérce környéki bányából (főként a Belső-hegy bányájából) származó zárvánnyal. A mintákból vékonycsiszolatokat készítettünk, melyek petrográfiai leírásához polarizációs mikroszkópot használtunk.
A fő kőzetalkotó ásványok alapján besoroltuk őket a peridotit háromszög megfelelő mezőjébe. Ezután következett a kőzetszövettani leírás. A hipotézisünk részben beigazolódott, a 2013-ban nyitott bánya mintái ásványos összetétel szerint nagy fokú azonosságot mutatnak a Belső-hegy bányájából származóékkal. A két helyszín mintáinak szöveti tulajdonságai ugyan minimálisan, de eltérnek egymástól.
A zárványokban található spinellek és szimplektitek vizsgálata további kutatásokat igényelnek, elsősorban geokémiai jellegűeket. Ezeknek a ritka ásványoknak és ásványtársulásoknak a vizsgálatával pontos képet kaphatunk a Kisalföld alatti litoszféra és asztenoszféra geodinamikájáról. 



